**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՆՐԱՅԻՆ ԽՈՐՀՐԴԻ ՄԱՍԻՆ**

**Հոդված 1. Օրենքի կարգավորման առարկան**

1. Սույն օրենքը սահմանում է Հանրային խորհրդի կարգավիճակը, նպատակները և խնդիրները, Հանրային խորհրդի կազմավորման և գործունեության կարգը, կարգավորում է Հանրային խորհրդի անդամի կարգավիճակի, ինչպես նաև Հանրային խորհրդի գործունեության ապահովման հետ կապված հարաբերությունները:

**Հոդված 2. Հանրային խորհրդի մասին օրենսդրությունը**

1. Հանրային խորհրդի մասին օրենսդրությունը բաղկացած է Հայաստանի Հանրապետության Սահմանադրությունից, սույն օրենքից, այլ օրենքներից և Հայաստանի Հանրապետության կառավարության (այսուհետ՝ Կառավարություն) ենթաօրենսդրական նորմատիվ իրավական ակտերից:

**Հոդված 3.** **Հանրային խորհուրդը**

1. Հայաստանի Հանրապետության Սահմանադրության 161-րդ հոդվածի համաձայն՝ Հանրային խորհուրդը Կառավարության խորհրդակցական մարմին է:

2. Հանրային խորհուրդը նպաստում է՝

1. ժողովրդավարական համակարգի զարգացմանն ու մարդու և քաղաքացու հիմնարար իրավունքների և ազատությունների ապահովմանը.
2. հասարակության մեջ հանդուրժողականության մթնոլորտի ձևավորմանը.
3. քաղաքացիական հասարակության կայուն զարգացմանն ու ամրապնդմանը.
4. պետական կառավարման համակարգի մարմինների և քաղաքացիական հասարակության ինստիտուտների միջև փոխադարձ վստահության կայացմանը.
5. հասարակության և իշխանության միջև երկխոսության ու վստահելի գործընկերային հարաբերությունների ձևավորմանը.
6. պետական կառավարման մեջ հասարակության ներգրավվածության աստիճանի և հանրային իրազեկման բարձրացմանը.
7. հանրային նշանակություն ունեցող հարցերի վերաբերյալ հասարակական կարծիքի բացահայտմանը.
8. հասարակական վերահսկողության իրականացմանը:

3. Հանրային խորհրդի խնդիրներն են՝

1. պետական քաղաքականության մշակման և իրականացման գործում քաղաքացիական հասարակության շահերի ներկայացումը.
2. պետական կառավարման գործընթացներին քաղաքացիական հասարակության ակտիվ մասնակցության ապահովումը.
3. քաղաքացիական հասարակության նախաձեռնությունների իրականացմանն աջակցելը.
4. հանրային կարևորություն ունեցող խնդիրների վերհանումը, դրանց վերաբերյալ մասնագիտական եզրակացությունների հիման վրա Կառավարությանն առաջարկությունների ներկայացումը.
5. հանրային կարևորություն ունեցող խնդիրների, Հայաստանի Հանրապետության օրենքների, որոշումների, նորմատիվ իրավական այլ ակտերի նախագծերի, ինչպես նաև այլ առաջարկությունների ու նախաձեռնությունների հասարակական փորձաքննության իրականացումը և Կառավարությանը եզրակացության ներկայացումը.
6. Հայաստանի Հանրապետության քաղաքացիների, հասարակական կազմակերպությունների և դրանց միավորումների կողմից Հանրային խորհուրդ ներկայացված դիմումների և բողոքների ուսումնասիրումը, վերլուծությունն ու դրանց վերաբերյալ Կառավարությանն առաջարկությունների ներկայացումը.
7. պետական կառավարման համակարգի մարմինների գործունեության նկատմամբ հասարակական վերահսկողության իրականացումը.
8. Հանրային խորհրդի աշխատանքների տեսանկյունից հետաքրքրություն ներկայացնող հարցերի շուրջ միջազգային համագործակցության իրականացումը:

4. Հանրային խորհուրդը գործում է օրինականության, արդարության և թափանցիկության սկզբունքների հիման վրա:

**Հոդված 4. Հանրային խորհրդի կազմը և կազմավորումը**

1. Հանրային խորհուրդը բաղկացած է 36 անդամից:
2. Հանրային խորհրդի անդամ կարող է լինել 18 տարին լրացած յուրաքանչյուր անձ՝ անկախ սեռից, ռասայից, մաշկի գույնից, էթնիկ կամ սոցիալական ծագումից, գենետիկական հատկանիշներից, լեզվից, կրոնից, աշխարհայացքից, ազգային փոքրամասնությանը պատկանելությունից, գույքային վիճակից, ծնունդից, հաշմանդամությունից կամ անձնական կամ սոցիալական բնույթի այլ հանգամանքներից:
3. Հանրային խորհրդի անդամ չի կարող լինել այն անձը՝
4. ով դատապարտվել է դիտավորությամբ կատարված հանցանքի համար կամ փաստացի ազատությունից զրկելու հետ կապված պատիժ է կրել՝ անկախ դատվածությունը մարված կամ հանված լինելու հանգամանքից.
5. ով դատարանի օրինական ուժի մեջ մտած վճռով ճանաչվել է անգործունակ, սահմանափակ գործունակ կամ անհայտ բացակայող.
6. ով չի անցել պարտադիր զինվորական ծառայություն կամ այլընտրանքային ծառայություն կամ չի ազատվել պարտադիր զինվորական ծառայությունից.
7. ով ունի Կառավարության անդամի պաշտոնում նշանակվելուն խոչընդոտող ֆիզիկական ա­րատ կամ հիվանդություն.
8. ով պաշտոն է զբաղեցնում պետական կամ տեղական ինքնակառավարման մարմիններում.
9. ով հանդիսանում է կուսակցության անդամ:
10. Հանրային խորհրդի անդամներին նշանակում է Կառավարությունը՝ Հայաստանի Հանրապետության վարչապետի (այսուհետ՝ Վարչապետ) ներկայացմամբ՝ հինգ տարի ժամկետով:
11. Կառավարությունը՝ Վարչապետի ներկայացմամբ, Հանրային խորհրդի կազմից նշանակում է Հանրային խորհրդի նախագահ:

**Հոդված 5. Հանրային խորհրդի նախագահը**

1. Հանրային խորհուրդը գլխավորում է Հանրային խորհրդի նախագահը:
2. Հանրային խորհրդի նախագահն իրականացնում է Հանրային խորհրդի գործունեության ընդհանուր ղեկավարումը, հրավիրում և վարում է Հանրային խորհրդի նիստերը, Հանրային խորհրդի անունից ստորագրում է պետական և տեղական ինքնակառավարման մարմիններին, պաշտոնատար կամ այլ անձանց հասցեագրվող գրությունները, ապահովում է Հանրային խորհրդի բնականոն գործունեությունը:
3. Հանրային խորհրդի նախագահը յուրաքանչյուր տարի մինչև փետրվարի 15-ը հաշվետվություն է ներկայացնում Կառավարությանը Հանրային խորհրդի նախորդ տարվա գործունեության մասին:
4. Հանրային խորհրդի նախագահի բացակայության կամ պարտականությունները ժամակավորապես կատարելու անհնարինության դեպքում նրան փոխարինում է Հանրային խորհրդի նախագահի որոշման մեջ նշված Հանրային խորհրդի անդամը:  Նման որոշման բացակայության դեպքում Հանրային խորհրդի նախագահին ժամանակավորապես փոխարինում է Հանրային խորհրդի` տարիքով ավագ անդամը:

**Հոդված 6. Հանրային խորհրդի գործունեության կարգը**

1. Հանրային խորհուրդն իր գործունեությունն իրականացնում է նիստերի, հանձնաժողովների և աշխատանքային խմբերի նիստերի միջոցով:
2. Հանրային խորհրդի նիստն իրավազոր է, եթե դրան մասնակցում է Հանրային խորհրդի անդամների կեսից ավելին:
3. Հանրային խորհրդի նիստերը հրավիրվում են ոչ պակաս, քան երկու ամիսը մեկ անգամ:
4. Հանրային խորհրդի արտահերթ նիստերը հրավիրում է Հանրային խորհրդի նախագահը՝ իր նախաձեռնությամբ կամ Հանրային խորհրդի անդամների առնվազն մեկ քառորդի պահանջով:
5. Հանրային խորհրդի նիստերին Հանրային խորհրդի նախագահի կամ անդամների առնվազն մեկ քառորդի առաջարկությամբ կարող են հրավիրվել այլ անձինք:
6. Հանրային խորհրդի նիստերը դռնփակ են, եթե Հանրային խորհուրդը նիստերը դռնբաց անցկացնելու մասին որոշում չի կայացնում:
7. Հանրային խորհուրդն իր կողմից քննարկվող հարցերի վերաբերյալ ընդունում է որոշումներ, որոնք կարող են լինել առաջարկությունների, եզրակացությունների, ուղերձների ձևով և կրում են խորհրդատվական բնույթ:
8. Հանրային խորհրդի նիստում որոշումներն ընդունվում են նիստին ներկա անդամների ձայների մեծամասնությամբ:
9. Հանրային խորհրդի անդամները նիստին դրված հարցի վերաբերյալ կարող են քվեարկել կողմ կամ դեմ:
10. Հանրային խորհուրդը հարցի քննարկումն իրականացնում է Կառավարության հանձնարարությամբ կամ սեփական նախաձեռնությամբ, այդ թվում՝ հաշվի առնելով քաղաքացիների, հասարակական կազմակերպությունների և դրանց միավորումների կողմից Հանրային խորհուրդ ներկայացված դիմումներն ու բողոքները:
11. Հանրային խորհրդի նախագահը Հանրային խորհրդի նիստի օրակարգի, ժամանակի և վայրի մասին Հանրային խորհրդի կանոնակարգով (այսուհետ՝ Կանոնակարգ) սահմանված կարգով և ժամկետում ծանուցում է Հանրային խորհրդի անդամներին, հարցի քննարկմանը մասնակցող այլ անձանց: Օրակարգում ընդգրված հարցերի վերաբերյալ նյութերը Հանրային խորհրդի անդամներին տրամադրվում են հարցի քննարկումից առնվազն երկու օր առաջ, իսկ անհապաղ հարցերի քննարկման դեպքում՝ ոչ ուշ, քան նիստից անմիջապես առաջ:
12. Հանրային խորհրդի գործունեության մանրամասները սահմանվում են Կանոնակարգով:
13. Կանոնակարգը հաստատում է Կառավարությունը՝ Հանրային խորհրդի նախագահի ներկայացմամբ:
14. Հանրային խորհրդի հաշվետվությունը հրապարկվում է իր պաշտոնական համացանցային կայքում:
15. Հանրային խորհուրդը սույն օրենքով իր առջև դրված խնդիրներն արդյունավետ լուծելու նպատակով ստեղծում է մշտական հանձնաժողովներ:
16. Հանրային խորհրդի մշտական հանձնաժողովները և դրանց գործունեության ոլորտներն են՝

1) գիտության, կրթության, մշակույթի, երիտասարդության և սպորտի հարցերի հանձնաժողով (գիտություն, կրթություն, հրատարակչական գործ, մշակույթ, երիտասարդություն, սպորտ).

2) պետաիրավական հարցերի հանձնաժողով (սահմանադրական փոփոխություններ, ընտրական համակարգ, հանրային ծառայություն, դատարանակազմություն, արդարադատություն, դատախազություն, քաղաքացիական, քրեական, վարչական օրենսդրություն).

3) քաղաքացիական հասարակության կայացման հարցերի հանձնաժողով (մարդու և քաղաքացու իրավունքներ ու ազատություններ, կուսակցություններ և այլ հասարակական միավորումներ, մամուլ, ռադիո, հեռուստատեսություն, այլ զանգվածային լրատվության միջոցներ).

4) ֆինանսատնտեսական-բյուջետային հարցերի հանձնաժողով (հարկեր, տուրքեր, վճարներ, արդյունաբերություն, քաղաքաշինություն, էներգետիկա, տրանսպորտ, կապ, հաղորդակցություն, պետական գույքի կառավարում, բյուջետային օրենսդրություն, փոխառություններ, վարկեր, դրամ, դրամաշրջանառություն, բանկային համակարգ, ֆինանսավարկային կազմակերպություններ).

5) գյուղատնտեսական և բնապահպանական հարցերի հանձնաժողով (գյուղատնտեսություն, բնական պաշարներ, բնապահպանություն).

6) առողջապահության և սոցիալական հարցերի հանձնաժողով (առողջապահություն, մայրություն, մանկություն, ծնելիություն, սննդի անվտանգություն, զոհված ազատամարտիկների ընտանիքներ, սոցիալական ապահովություն, հաշմանդամության հիմնահարցեր, աշխատանք, զբաղվածություն, բնակարանային պայմաններ, վետերանների խնդիրներ).

7) տարածքային կառավարման և տեղական ինքնակառավարման հարցերի հանձնաժողով (տարածքային կառավարում, տեղական ինքնակառավարում, տարածքային զարգացում, համայնքային ծառայություն, տեղական հարկեր, տուրքեր և վճարներ).

8) պաշտպանության, ազգային անվտանգության և ներքին գործերի հարցերի հանձնաժողով (պաշտպանություն, անվտանգություն, արտակարգ իրավիճակներ, ոստիկանություն, ռազմարդյունաբերական համալիր, ռազմական ուսումնական հաստատություններ, զինվորական և ոստիկանական ծառայություններ).

9) ձեռնարկատիրական գործունեության և սպառողների հարցերի հանձնաժողով (ձեռնարկատիրական գործունեություն, առևտուր և ծառայություններ, սպառողների իրավունքներ).

10) ազգային փոքրամասնությունների հարցերի հանձնաժողով (ազգային փոքրամասնությունների խնդիրներ).

11) ժողովրդագրական և գենդերային հարցերի հանձնաժողով.

12) կրոնի, սփյուռքի և միջազգային ինտեգրման հանձնաժողով (կրոնական կազմակերպություններ, սփյուռքի կազմակերպություններ և խնդիրներ, միջազգային կազմակերպությունների հետ աշխատանքների ներդաշնակեցում):

17. Հանրային խորհրդի մշտական հանձնաժողովների նախագահներն ընտրվում են մշտական հանձնաժողովների կողմից՝ Կանոնակարգով սահմանված կարգով:

1. Առանձին հարցերի քննարկման և դրանց վերաբերյալ որոշումների ընդունման նպատակով Հանրային խորհրդում կարող են ստեղծվել ժամանակավոր հանձնաժողովներ:
2. Հանրային խորհրդի մշտական հանձնաժողովների գործունեության, ժամանակավոր հանձնաժողովների կազմավորման և գործունեության կարգը սահմանվում է Կանոնակարգով:

**Հոդված 7. Հանրային խորհրդի անդամի և նախագահի լիազորությունների դադարումը և դադարեցումը**

1. Հանրային խորհրդի անդամի լիազորությունները Վարչապետի առաջարկությամբ դադարում են Կառավարության որոշմամբ, եթե՝

1. նա դիմում է ներկայացրել.
2. լրացել է նրա նշանակման ժամկետը.
3. դատարանի` oրինական ուժի մեջ մտած վճռի հիման վրա նա ճանաչվել է անգործունակ, անհայտ բացակայող կամ հայտարարվել է մահացած.
4. նրա նկատմամբ կայացվել է դատարանի՝ oրինական ուժի մեջ մտած, մեղադրական դատավճիռ կամ քրեական հետապնդումը դադարեցվել է ոչ արդարացնող հիմքով.
5. նա մահացել է:

2. Հանրային խորհրդի անդամի լիազորությունները Վարչապետի առաջարկությամբ դադարեցվում են Կառավարության որոշմամբ, եթե՝

1. նա խախտել է սույն օրենքի 4-րդ հոդվածի 3-րդ մասով նախատեսված անհամատեղելիության պահանջները.
2. նշանակումից հետո ձեռք է բերել Կառավարության անդամի պաշտոնում նշանակմանը խոչընդոտող ֆիզիկական արատ կամ հիվանդություն.
3. մեկ տարվա ընթացքում չի մասնակցել Հանրային խորհրդի ավելի քան երկու նիստի:

3. Հանրային **խորհրդի նախագահի լիազորությունների դադարման դեպքերն են՝**

**1) նրա՝ որպես Հանրային խորհրդի անդամի լիազորությունների դադարումը.**

**2) նրա՝ Հանրային խորհրդի նախագահի պաշտոնից հրաժարականը:**

**4.** Հանրային **խորհրդի նախագահի լիազորությունների դադարեցման դեպքերն են՝**

**1) նրա՝ որպես Հանրային խորհրդի անդամի լիազորությունների դադարեցումը.**

**2) նրա կողմից Հանրային խորհրդի նախագահի պարտականությունները չկատարելը:**

5. Հանրային խորհրդի անդամի կամ նախագահի լիազորությունների դադարումից կամ դադարեցումից հետո նոր անդամը կամ նախագահը նշանակվում է մեկամսյա ժամկետում:

**Հոդված 8. Հանրային խորհրդի գործունեության ապահովումը**

1. Հանրային խորհրդի բնականոն գործունեությունն ապահովում է Կառավարության աշխատակազմը:
2. Հանրային խորհրդի անդամներն աշխատում են հասարակական հիմունքներով:
3. Հանրային խորհրդի անդամների կողմից Հանրային խորհրդի գործունեությանը մասնակցելու կապակցությամբ կատարած ծախսերի հատուցման դեպքերը և կարգը սահմանում է Կառավարությունը:
4. Հանրային խորհրդիգործունեության տեղեկատվական ապահովման և Հանրային խորհրդի կողմից քննարկվող հարցերում հասարակության ներգրավումն ու իրազեկվածությունն ապահովելու նպատակով գործում է Հանրային խորհրդի պաշտոնական կայքը:
5. Պետական և տեղական ինքնակառավարման մարմիններն ու նրանց պաշտոնատար անձինք օժանդակում են Հանրային խորհրդի անդամներին՝ Հանրային խորհրդի գործունեության շրջանակներում:
6. Հանրային խորհրդի անդամներին և նախագահին Վարչապետի կողմից տրվում է վկայական:

**Հոդված 9. Եզրափակիչ և անցումային դրույթներ**

1. Սույն օրենքն ուժի մեջ է մտնում նորընտիր Հանրապետության նախագահի կողմից իր պաշտոնի ստանձնման օրը:
2. Սույն օրենքի հիման վրա Հանրային խորհրդի առաջին կազմը ձևավորվում է նորընտիր Հանրապետության նախագահի կողմից իր պաշտոնի ստանձնման օրվանից հետո՝ երեք ամսվա ընթացքում:
3. Կառավարությունը սույն օրենքի հիման վրա անՀՀՀանրային խորհրդի առաջին կազմի տասնութ անդամի նշանակում է երեք, մյուս տասնութ անդամի՝ հինգ տարի ժամկետով:
4. Սույն օրենքի հիման վրա ձևավորված Հանրային խորհրդի առաջին նիստը գումարվում է ոչ ուշ, քան Հանրային խորհրդի ձևավորումից 10 օր հետո:
5. Հանրային խորհրդի Կանոնակարգը հաստատվում է սույն օրենքի հիման վրա անՀՀՀանրային խորհրդի ձևավորումից հետո՝ երկու ամսվա ընթացքում:

**ՀԻՄՆԱՎՈՐՈՒՄ**

**«ՀԱՆՐԱՅԻՆ ԽՈՐՀՐԴԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ԸՆԴՈՒՆՄԱՆ**

**1. Ընթացիկ իրավիճակը և իրավական ակտի ընդունման անհրաժեշտությունը**

2005 թվականի փոփոխություններով Հայաստանի Հանրապետության Սահմանադրության 55-րդ հոդվածի 6-րդ կետի համաձայն Հանրապետության Նախագահը կարող է կազմավորել խորհրդակցական մարմիններ, որի հիման վրա Հայաստանի Հանրապետության Նախագահի 2009 թվականի մարտի 11-ի «Հանրային խորհրդի կանոնադրությունը հաստատելու և Հանրային խորհրդի անդամներ նշանակելու մասին» ՆԿ-36-Ն կարգադրությամբ հաստատվեցին Հանրային խորհրդի կանոնադրությունը և Հայաստանի Հանրապետության Նախագահի կողմից նշանակվող՝ Հանրային խորհրդի անդամների կազմը: Այսպիսով, ներկայում գործող Հանրային խորհուրդը Հայաստանի Հանրապետության Նախագահի կողմից կազմավորվող խորհրդակցական մարմինն է:

2015 թվականի փոփոխություններով Հայաստանի Հանրապետության Սահմանադրությամբ ամրագրվեցին Կառավարության վերաբերյալ նոր իրավակարգավորումներ՝ պայմանավորված Հայաստանի Հանրապետությունում կառավարման խորհրդարանական համակարգին անցմամբ: Էական փոփոխությունների ենթարկվեց նաև Հանրապետության Նախագահի ինստիտուտը: Մասնավորապես, Հանրապետության Նախագահն իր գործառույթներն այլևս իրականացնելու է բացառապես Սահմանադրությամբ սահմանված լիազորությունների միջոցով: Սահմանադրական փոփոխությունների արդյունքում Հանրային խորհուրդը ձեռք է բերել սահմանադրական կարգավիճակ՝ դառնալով Կառավարության խորհրդակցական մարմինը: Միաժամանակ 2015 թվականի փոփոխություններով Հայաստանի Հանրապետության Սահմանադրության 161-րդ հոդվածով սահմանվել է, որ Հանրային խորհրդի կազմավորման և գործունեության կարգը սահմանվում է օրենքով:

Վերոհիշյալը վկայում է «Հանրային խորհրդի մասին» Հայաստանի Հանրապետության օրենքի ընդունման անհրաժեշտության մասին:

**2. Առաջարկվող կարգավորումների բնույթը**

«Հանրային խորհրդի մասին» Հայաստանի Հանրապետության օրենքի նախագծով (այսուհետ՝ Նախագիծ)`

1. ամրագրվել են Հանրային խորհրդի գործունեության սկզբունքները, նպատակները և խնդիրները.

2. սահմանվել են Հանրային խորհրդի կազմը, կազմավորման և գործունեության կարգը.

3. ամրագրվել են Հանրային խորհրդի անդամին ներկայացվող, ինչպես նաև անհամատեղելիության պահանջները.

4. նախատեսվել է Հանրային խորհրդում մշտական և ժամանակավոր հանձնաժողովների ստեղծումը.

5. կարգավորվել են Հանրային խորհրդի անդամի լիազորությունների դադարման և դադարեցման հիմքերի հետ կապված հարցերը.

6. նախատեսվել են Հանրային խորհրդի գործունեության ապահովմանը վերաբերող դրույթներ:

**3. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Հայաստանի Հանրապետության կառավարության աշխատակազմի կողմից:

Նախագծի մշակմանն օժանդակել է Հայաստանի Հանրապետության արդարադատության նախարարության «Օրենսդրության զարգացման և իրավական հետազոտությունների կենտրոն» հիմնադրամը:

**4. Ակնկալվող արդյունքը**

Նախագծի ընդունման դեպքում ակնկալվում է Հայաստանի Հանրապետության Սահմանադրության 2015 թվականի փոփոխությունների լույսի ներքո համապարփակ կարգավորել Հանրային խորհրդի կազմավորման և գործունեության հետ կապված հարաբերությունները՝ ստեղծելով Հանրային խորհրդի բնականոն գործունեության համար անհրաժեշտ և բավարար նախադրյալներ:

**ՏԵՂԵԿԱՆՔ N 1**

**«ՀԱՆՐԱՅԻՆ ԽՈՐՀՐԴԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ՆՈՐՄԱՏԻՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

«Հանրային խորհրդի մասին» Հայաստանի Հանրապետության օրենքի նախագծի ընդունման կապակ­ցու­թ­յամբ անհրաժեշտ է ուժը կորցրած ճանաչել Հայաստանի Հանրապետության Նախագահի 2009 թվականի մարտի 11-ի «Հանրային խորհրդի կանոնադրությունը հաստատելու և Հանրային խորհրդի անդամներ նշանակելու մասին» ՆԿ-36-Ն կարգադրությունը:

**ՏԵՂԵԿԱՆՔ N 2**

**«ՀԱՆՐԱՅԻՆ ԽՈՐՀՐԴԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԵԿԱՄՈՒՏՆԵՐԻ ԵՎ ԾԱԽՍԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

«Հանրային խորհրդի մասին» Հայաստանի Հանրապետության օրենքի նախագծի ընդունման կապակ­ցու­թ­յամբ պետական կամ տեղական ինքնակառավարման մարմնի բյու­­ջեում եկա­մուտ­ների և ծախսերի ավելացում կամ նվազեցում չի նախատեսվում։